DEĊIŻJONI TAL-KUMMISSJONI
tat-13 ta' Jannar 2005
li tadotta, skond id-Direttiva tal-Kunsill 92/43/KEE, l-elenku tas-siti ta' importanza Komunitarja għar-reġjun bijoġeografiku Boreali
(K(2004) 5462 finali)
(2005/101/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' ambjenti naturali tal-fawna u l-flora selvaġġa (1) u b'mod partikolari t-tielet sub-paragrafu ta' l-Artikolu 4(2) tagħha,
Billi:
(1)
Ir-reġjun bijoġeografiku Boreali msemmi fl-Artikolu 1(c)(iii) tad-Direttiva 92/43/KEE, huwa magħmul mit-territorju tal-Finlandja, l-Iżvezja, il-Litwanja u t-territorju ta' l-Estonja u l-Latvja, kif speċifikat fil-mappa bijoġeografika approvata fit-23 ta' Ottubru 2000 mill-Kumitat dwar l-Ambjenti Naturali mwaqqaf skond l-Artikolu 20 tad-Direttiva.
(2)
Din id-Deċiżjoni ma tkoprix it-territorji ta' l-Istati Membri li daħlu fil-Komunità Ewropea fl-1 ta' Mejju 2004. Dawn l-Istati Membri bdew jgħaddu lill-Kummissjoni l-proposti tagħhom dwar siti f'dik id-data. B'konsegwenza ta' dan, il-Kummissjoni mhijiex f'qagħda li tintegra t-tagħrif minn dawn l-Istati Membri fl-elenku preżenti inizjali ta' siti ta' mportanza Komunitarja, skond it-tifsira ta' Direttiva 92/43/KEE. Dan it-tagħrif ikun suġġett għal Deċiżjoni tal-Kummissjoni fil-ġejjieni, meta tkun inġabret l-informazzjoni kollha pertinenti u meta tkun saret evalwazzjoni xjentifika fil-fond tal-proposti ta' siti li jkunu ressqu dawn l-Istati Membri.
(3)
Barra minn hekk, jenħtieġ li, fil-kuntest ta' proċess mibdi fl-1995, jitwaqqaf in-Netwerk 2000, li huwa element essenzjali fil-ħarsien tal-bijodiversità fil-Komunità Ewropea, sabiex isir progress fit-twaqqif attwali tan-netwerk billi titwettaq f'waqtha d-deċiżjoni.
(4)
Għar-reġjun bijoġeografiku Boreali, elenki ta' siti proposti bħala siti ta' importanza Komunitarja fi ħdan it-tifsira ta' l-Artikolu 1 tad-Direttiva 92/43/KEE ġew mgħoddija lill-Kummisjoni bejn Jannar ta' l-2003 u Awissu ta' l-2004, skond l-Artikolu 4 (1) tad-Direttiva, mill-Finlandja u l-Iżvezja.
(5)
L-elenki ta' siti proposti kienu akkumpanjati b'informazzjoni dwar kull sit, forniti fil-format stabbilit bid-Deċiżjoni tal-Kummissjoni 97/266/KE tat-18 ta' Diċembru 1996 dwar format ta' informazzjoni dwar sit għas-siti proposti għal Natura 2000 (2).
(6)
Dik l-informazzjoni tinkludi l-mappa l-aktar riċenti u definittiva tas-sit mgħoddija mill-Istat Membru kkonċernat, l-isem tas-sit, il-lokazzjoni u l-kejl, u d-data pprovduta bl-applikazzjoni tal-kriterji speċifikati fl-Anness III għad-Direttiva 92/43/KEE.
(7)
Abbażi ta' l-abbozz ta' l-elenku mfassal mill-Kummissjoni bi ftehim ma' kull wieħed mill-Istati Membri kkonċernati, li jidentifika wkoll is-siti li għandhom tipi ta' ambjenti naturali ta' prijorità jew speċi ta' prijorità, għandu jiġi adottat elenku ta' siti magħżulin bħala siti ta' importanza Komunitarja.
(8)
It-tagħrif dwar l-eżistenza u d-distribuzzjoni tat-tipi ta' ambjenti naturali u speċi qiegħed dejjem jevolvi b'riżultat tas-sorvlejanza skond l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla ta' siti fil-livell Komunitarju saret billi ntużat l-aħjar informazzjoni disponibbli bħalissa.
(9)
Skond il-ġurisprudenza kostanti tal-Qorti tal-Ġustizzja tal-Komunitajiet Ewropej “sabiex jiġi pprovdut abbozz ta' elenku ta' siti ta' importanza Komunitarja, b'kapaċità li jwassal għall-ħolqien ta' netwerk ekoloġiku Ewropew koerenti ta' żoni speċjali ta' konservazzjoni, il-Kummissjoni għandu jkollha disponibbli elenku eżawrjenti tas-siti li, fil-livell nazzjonali, għandhom interess ekoloġiku li huwa relevanti mill-aspett ta' l-għan tad-direttiva ta' konservazzjoni ta' ambjenti naturali u fawna u flora selvaġġa (…) B'dak il-mod biss, minbarra hekk, huwa possibbli li l-għan fl-ewwel sub-paragrafu ta' l-Artikolu 3(1) tad-Direttiva jintlaħaq, li jinżammu jew jiġu rrestawrati t-tipi ta' ambjenti naturali u l-ambjenti naturali ta' l-ispeċi kkonċernati fi stat ta' konservazzjoni favorevoli fl-isfera naturali tagħhom, li tista' tinfirex f'medda ta' fruntiera waħda jew iżjed ġewwa l-Komunità (3)”.
(10)
Abbażi ta' l-informazzjoni disponibbbli u fuq evalwazzjonijiet komuni magħmula fi ħdan il-qafas ta' seminars bijoġeografiċi, ippreparati miċ-Ċentru Ewropew għall-Ħarsien tan-Natura u l-Bijodiversità, u laqgħat bilaterali ma' l-Istati Membri, xi Stati Membri ma pproponewx biżżejjed siti biex jissodisfaw il-ħtiġijiet tad-Direttiva 92/43/KEE għal ċerti tipi ta' ambjenti naturali u speċi. Ma jistax għalhekk ikun konkluż għal dawn l-ispeċi u t-tipi ta' ambjenti naturali elenkati f'Anness 2 għal din id-Deċiżjoni li n-netwerk huwa komplut. Minkejja dan, meta jittieħed in konsiderazzjoni d-dewmien biex tasal l-informazzjoni u jintlaħaq ftehim ma' l-Istati Membri, il-Kummissjoni tikkonsidra li huwa xieraq li tadotta elenku inizjali ta' siti li ser ikollu jiġi rivedut skond id-dispożizzjonijiet ta' l-Artikolu 4 tad-Direttiva 92/43/KEE għat-tipi ta' ambjenti naturali u speċi elenkati fl-Anness 2 għal din id-Deċiżjoni, li għalihom l-Istati Membri indikati ma pproponewx siti biżżejjed skond il-ħtiġijiet tad-Direttiva 92/43/KEE.
(11)
Peress illi għadu mhux komplut it-tagħrif dwar l-eżistenza u d-distribuzzjoni tat-tipi ta' ambjenti naturali ta' Anness I u speċi ta' Anness II għal dik id-Direttiva li jinsabu kemm f'ibħra territorjali kif ukoll f'ibħra lil hinn minnhom imma li jaqgħu taħt il-ġurisdizzjoni nazzjonali għad ma jistax jiġi konkluż li n-netwerk huwa jew mhux komplut fir-rigward tagħhom. It-tipi ta' ambjenti naturali u speċi rilevanti huma elenkati f'Anness 3 għal din id-Deċiżjoni. Bħala konsegwenza, il-Kummissjoni tikkunsidra li l-elenku inizjali ser ikun rivedut, jekk meħtieġ, għat-tipi ta' ambjenti naturali u speċi differenti elenkati fl-Anness 3 għal din id-Deċiżjoni skond id-dispożizzjonijiet ta' l-Artikolu 4 tad-Direttiva 92/43/KEE.
(12)
L-Anness 3 għal din id-Deċiżjoni jelenka wkoll tipi oħra ta' ambjenti naturali ta' Anness I u speċi ta' Anness II ta' dik id-Direttiva li huma suġġetti għal eżaminazzjoni xjentifika.
(13)
Il-miżuri li għalihom hemm ipprovdut f'din id-Deċiżjoni huma skond l-opinjoni tal-Kumitat ta' Ambjenti Naturali,
ADOTTAT DIN ID-DEĊIŻJONI:
Artikolu 1
L-elenku li jinsab f'Anness 1 għal din id-Deċiżjoni għandu jikkostitwixxi l-elenku inizjali ta' siti ta' importanza Komunitarja għar-reġjun bijoġeografiku Boreali skond it-tielet sub-paragrafu ta' l-Artikolu 4(2) tad-Direttiva 92/43/KEE.
Dak l-elenku għandu jiġi rivedut fid-dawl ta' aktar proposti minn Stati Membri f'konformità ma' l-Artikolu 4 tad-Direttiva 92/43/KEE għal ċerti tipi ta' ambjenti naturali u speċi, speċifikati f'Anness 2 u f'Anness 3 għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, fit-13 ta' Jannar 2005.